St. Kitts en Nevis - Wikipedia
St. Kitts en Nevis (Engels: Saint Kitts and Nevis, luister (hulp·inligting)), amptelik die Federasie St. Kitts en Nevis of Federasie St. Christopher en Nevis (Federation of Saint Christopher and Nevis of Federation of Saint Kitts and Nevis), is 'n eilandnasie in Noord-Amerika met 'n oppervlakte van 261 km² en 'n bevolking van 54 821 in 2016. Dit bestaan uit twee eilande: St. Kitts en Nevis wat tot die Klein Antille behoort.
Federasie St. Christopher en Nevis
Federasie St. Kitts en Nevis
Nasionale leuse: Country Above Self
(Engels vir: "Land bo homself")
Volkslied: O Land of Beauty!
(Engels vir: "O land van skoonheid!")
Grootste stad Basseterre
261 km2 (188ste)
54 821 (209de)
164 / km2 (64ste)
424,8 / myl2
MOI (2015) 0,765 (74ste) – hoog
Nasa-Satellietbeeld van St. Kitts en Nevis
St. Kitts en Nevis is in die oostelike deel van die Karibiese See op die grens met die Atlantiese Oseaan geleë. Dit is in die suidooste van Sint Eustatius, Saba, Sint Bartolomeus‎, Saint-Martin/Sint Maarten en Anguilla, in die suidweste van Antigua en Barbuda en in die noordweste van Montserrat geleë. Die hoofstad en grootste stad is Basseterre, wat op die hoofeiland St. Kitts geleë is.
Die eilande St. Kitts en Nevis is in 1493 deur Christophorus Columbus tydens sy tweede reis vir Europa ontdek; hulle is onderskeidelik San Martín (vir Nevis) en Sant Yago (vir St. Kitts) genoem. Die naam van sy beskermheilige San Cristóbal is deur Christophorus Columbus nie aan St. Kitts gegee nie, maar aan die eiland Saba, sowat 20 myl verder noordwes. Dit het egter deur 'n karteringsfout by St. Kitts beland en die Engelse het die vertaling daarvan – St. Christopher – vir dié eiland gebruik. In die 17de eeu was "Kit(t)" 'n algemene bynaam vir Christophorus, waaruit St. Kitts vir dié eiland ontstaan het.
In 1623 het Engelse op dié eilande gevestig, binnekort gevolg deur Franse, en albei het saamgestem om dié eilande te deel. St. Kitts en Nevis het die beginpunt vir die kolonisasie van die Engelse en die Franse in die Karibiese gebied geword. Die Britte het vanaf hier Antigua en Barbuda, Montserrat en Anguilla gekoloniseer en die Franse Guadeloupe en Martinique. Tydens die laat 17de eeu het die Engelse en Franse oor die beheer van dié eilande gebaklei en dit is in 1713 deur Frankryk aan Engeland afgestaan. Tussen 1958 en 1962 het dit saam met ander Britse kolonies in die Karibiese gebied deel uitgemaak van die Wes-Indiese Federasie. Op 27 Februarie 1967 het St. Kitts en Nevis volle outonomie oor sy binnelandse sake ontvang en 'n geassosieerde land van die Verenigde Koninkryk geword.
Op 19 September 1983 het St. Kitts en Nevis van die Verenigde Koninkryk onafhanklik geword. St. Kitts en Nevis is 'n grondwetlike monargie binne die Britse Statebond en Elizabeth II van die Verenigde Koninkryk is die staatshoof van dié land. St. Kitts en Nevis is die kleinste soewereine land in die Amerikas en die Westelike Halfrond, sowel volgens oppervlak asook bevolking. Dié eilande is gesogte vakansieplekke en die ekonomie is veral op toerisme gebaseer.
Krieket is St. Kitts en Nevis se gewildste sportsoort en spelers mag vir die Wes-Indiese nasionale krieketspan uitdraf. Saam met Antigua en Barbuda, Barbados, Grenada, Guyana, Jamaika, St. Lucia en Trinidad en Tobago het dié eilandnasie die Krieketwêreldbeker 2007 aangebied, wat deur Australië gewen is.
↑ 2,0 2,1 2,2 2,3 (en) "St. Kitts and Nevis". Internasionale Monetêre Fonds. Besoek op 20 Mei 2018.
↑ (en) "2016 Human Development Report" (PDF). United Nations Development Programme. 2016. Besoek op 20 Mei 2018.
↑ (en) "1983 Saint Kitts and Nevis Constitution". pdba.georgetown.edu. Besoek op 20 Mei 2018.
↑ (en) "Saint Kitts and Nevis". CIA World Factbook. Central Intelligence Agency. Besoek op 20 Mei 2018.
Wikimedia Commons het meer media in die kategorie St. Kitts en Nevis.
(en) Toerisme-inligting oor St. Kitts en Nevis op Wikivoyage
Retrieved from "https://af.wikipedia.org/w/index.php?title=St._Kitts_en_Nevis&oldid=1889474"
Last edited on 17 January 2019, at 13:22